
Sak 24/26     Ubrukte midler satt av til «Pilotprosjekt Vannveien» i handlingsprogramperioden      
                     2022-2025	

Sak 26/26	Status- og orienteringssaker:

Sak 27/26	Eventuelt


Buskerudbyen, 18. september 2026

Kjell Arne Hermansen
Leder politisk styringsgruppe

Vedlegg
1. Utkast referat politisk styringsgruppe 04.09.2026 (nr. 04 – 2026)
2. Notat om intern togavtale i Buskerudbyen, Norconsult
3. Tiltaksbeskrivelse Gjennomføring av fartsgrenseendringer i Buskerudbyen
4. Forslag til revidert handlingsprogram for Buskerudbyen 2026-2029
5. Undersøkelse av arealbruken i Buskerudbyen, Asplan Viak
 




Sak 20/26 Referat
[bookmark: UOFFPARAGRAF][bookmark: Vedlegg][bookmark: KopiTilTabell]Referater fra møte i politisk styringsgruppe 04.09.2026 (nr. 04 – 2026) 
[bookmark: Start]Forslag til beslutning: Referatet godkjennes.

Sak 21/26 Status for utredningen «Byutvikling i fellesskap»

Saksframlegg
	 Organ: 
	Møtedato: 
	Saksnr.: 

	Politisk styringsgruppe
	25.09.2026
	21/26

	Administrativ styringsgruppe
	11.09.2026
	29/26

	Fagrådet 
	20.08.2026
	26/26


 
	Saksbehandler: Gunnar Ridderström 
	 
	  Vår dato: 18.09.2026 



Hva saken gjelder
Status for arbeidet med utredningen «Byutvikling i fellesskap».

Status for utredningsarbeidet

Det er redegjort for status i utredningsarbeidet i politisk styringsgruppe 4. september. På møtet 25. september orienteres det om arbeider som er gjort innenfor temaene ekspressbuss til Kongsberg, økt frekvens på tog til Hokksund og Kongsberg, billettsamarbeid mot Oslo og Akershus, beregninger i NTP knyttet til endret skattelegging av elbiler (alternativ utviklingsbane), beregninger knyttet til parkering og fartsgrenser i konsept 1 og 3. Orientering om dialog med Vegdirektoratet.








Sak 22/26 Intern togavtale for Buskerudbyen
Saksframlegg
	 Organ: 
	Møtedato: 
	Saksnr.: 

	Politisk styringsgruppe
	25.09.2026
	23/26

	Administrativ styringsgruppe
	11.09.2026
	30/26

	Fagrådet 
	20.08.2026
	27/26


 
	Saksbehandler: Gert Myhren 
	 
	  Vår dato: 18.09.2026 



Hva saken gjelder
Ta stilling til om Buskerudbyen skal omdisponere 5 mill. kr per år fra billigere bussbilletter til en intern togavtale for Buskerudbyen. 

Forslag til vedtak
1. 5 mill. kr per år omdisponeres fra billigere bussbilletter til intern togavtale for Buskerudbyen. 

Bakgrunn
Hovedutvalg for samferdsel i Buskerud fylkeskommune behandlet i sitt møte 02.06.2026 (PS 27/2026) sak om «Felles takst- og billettsystem – intern togavtale i Buskerudbyen», og fattet følgende vedtak:
1. En mulig togavtale mellom buss og tog internt i Buskerudbyen sendes til Buskerudbyens organer for behandling.
2. Det arbeides videre med å realisere et helintegrert takst- og billettsystem, slik det tidligere er lagt opp til i BØR-avtalen (Brakar, Østfold kollektivtrafikk og Ruter).
Et sømløst billettsamarbeid mellom Brakar, Vy og Ruter der takst- og billettsystemet er helintegrert, kan styrke kollektivtilbudet og gjøre det mer attraktivt. Dette arbeidet (BØR-avtalen) ble påbegynt i perioden med Viken fylkeskommune, men har av økonomiske grunner ikke vært mulig å gjennomføre så langt. På lang sikt er målet at det er mulig å bruke én billett på tvers av ulike kollektive reisemidler, inkludert tog, og der prisnivået mellom fylkene er harmonisert. Vedtakspunkt 2 i Hovedutvalget for samferdsel innebærer at fylkeskommunen skal arbeide videre mot dette målet.

I denne omgang er det ikke dette større samarbeidet Buskerudbyen skal ta stilling til, men et første skritt i retning av samordning, i form av en intern togavtale i Buskerudbyen. En slik avtale vil innebære at Brakars billetter også kan brukes på togreiser på strekningen Lier – Kongsberg. En slik løsning vil gi et mer sømløst og fleksibelt tilbud internt i Buskerudbyen, der reisende kan velge fritt mellom buss og tog uten å måtte kjøpe ny billett. Kostnaden for en slik avtale er beregnet til rundt 5 mill. kr i året. (NB! Denne kostnaden er basert på dagens takstsonesystem, der det blant annet er tre takstsoner i Drammen kommune. En eventuell stor takstsone som omfatter hele Drammen kommune vil medføre at de årlige kostnadene for en togavtale øker.)

I tidligere belønningsavtaler har statlige midler vært øremerket til billigere kollektivbilletter. I den nye belønningsavtalen for 2026-2029 er det ikke en slik øremerking. Buskerudbyen står dermed fritt til selv å prioritere hvordan man anvender midlene for å få flest mulig kollektivreiser. Handlingsprogrammet for 2026-2029 som ble vedtatt høsten 2025 legger opp til å videreføre tidligere praksis med billigere billetter.

I Buskerudbyen er midlene til reduserte takster i hovedsak brukt til lavere priser for enkeltbillett innenfor én takstsone, den såkalte Bybilletten. Bybilletten koster i dag 33,- kr for voksne, mens den uten støtte fra belønningsmidlene ville kostet 48,- kr, slik den gjør i resten av fylket. 

Buskerud fylkeskommune erfarer at Bybilletten har hatt begrenset effekt på antall kollektivreiser. Med bakgrunn i dette ber de Buskerudbyens organer om å vurdere om 5 mill. kr i året bør omdisponeres fra Bybilletten til en intern togavtale for Buskerudbyen. Fylkeskommunen vurderer at «en intern togavtale er et viktig skritt i retning av et mer sømløst kollektivtilbud mellom buss og tog» (fylkeskommunedirektørens vurdering i saksfremlegget til Hovedutvalget for samferdsel).

Norconsult har undersøkt virkningene av en slik omdisponering nærmere for Buskerudbyen (se vedlegg 2). 

Dersom man reduserer belønningsmidlene som går til billigere bussbilletter med 5 mill. kr i året, vil det (i 2026-kroner) gi en økning i billettprisen på rundt 2 kroner, altså fra 33,- til 35,- kr for voksne. Ordinær prisstigning i 2027 vil komme i tillegg. 

Norconsults beregninger tilsier at endringen vil gi litt færre bussreiser og litt flere togreiser, men endringene er veldig små. Samlet vil tiltaket nesten ikke ha noen effekt på antall bilreiser eller kjøretøykilometer, det vil si at det ikke forventes noen virkning for nullvekstmålet.

Det at man kommer i gang med en intern togavtale kan ha signalverdi/symbolverdi, jf. fylkeskommunedirektørens vurdering gjengitt over. Jernbanedirektoratet vurderer også at symbolverdien tilsier at løsningen bør prøves ut. Sammen med et bedre togtilbud i ruteplanen for 2028 (R28, gjeldende fra desember 2027) kan den interne togavtalen gi positiv oppmerksomhet om et bedre og mer integrert kollektivtilbud i Buskerudbyen. 

Administrativ styringsgruppe drøftet saken i sitt møte 04.09.2026, og anbefaler at 5 mill. kr per år omdisponeres fra billigere bussbilletter til intern togavtale for Buskerudbyen. 

Omdisponeringen er innarbeidet i forslaget til revidert handlingsprogram som politisk styringsgruppe skal behandle i sak 25/26.  


Sak 23/26 Fartsgrensegjennomgang i tettbygd strøk – resultater og veien videre 
Saksframlegg
	 Organ: 
	Møtedato: 
	Saksnr.: 

	Politisk styringsgruppe
	25.09.2025
	23/26

	Administrativ styringsgruppe
	11.09.2026
	31/26

	Fagrådet 
	20.08.2026
	29/26


 
	Saksbehandler: Anette Krekling/Gert Myhren 
	 
	  Vår dato: 18.09.2026 



Hva saken gjelder
Orientering om gjennomført fartsgrensegjennomgang i Buskerudbyen og forslag til videreføring av arbeidet.

Forslag til vedtak
1. Saken tas til orientering.

Bakgrunn
I Handlingsprogram for Buskerudbyen 2023–2025 ble det vedtatt å sette av 1 mill. kr til å gjennomgå fartsgrensene i Buskerudbyen. Byområdet så et potensial i reduserte fartsgrenser som et tiltak for å gjøre det tryggere og mer attraktivt å gå og sykle, samt gjøre alternativer til bil mer konkurransedyktige. 

Buskerud fylkeskommune har ledet et arbeid som er gjennomført som et samarbeidsprosjekt mellom alle veieierne og avsluttet i april 2026. Asplan Viak har vært utførende konsulent.

En rekke europeiske byer har hatt gode erfaringer med å innføre fartsgrense på 30 km/t i byområdene. Transportøkonomisk institutt finner følgende effekter godt dokumentert:
· Farten gikk ned – både med en gang og over tid
· Stor nedgang i ulykker 
· Marginale konsekvenser for kollektivtrafikken
· Kjøretiden for biltrafikken økte lite
· Overgang fra bil til andre transportmidler. Mer attraktivt å gå og sykle med lavere fartsgrense
· Triveligere og tryggere å gå, sykle og oppholde seg i gater og områder
· Innbyggerne støtter i stor grad tiltaket, og oppslutningen øker etter gjennomføring

Analysen som er gjennomført i Buskerudbyen baserer seg på reviderte kriterier for fartsgrenser som ble publisert i mars 2026. Disse følges opp i ny Nasjonal tiltaksplan for trafikksikkerhet 2026-2029 hvor Statens vegvesen, fylkeskommunene og storbykommunene får i oppdrag å implementere de reviderte kriteriene. 

Kunnskapsgrunnlaget inneholder konkrete forslag til endringer basert på nye kriterier. De foreslåtte endringene vil bidra til mer helhetlige fartsgrenser og færre skifter. Det er et betydelig potensial i byområdet. Prosjektet har gitt Buskerudbyen nasjonal oppmerksomhet.

Fylkeskommunen og kommunene ønsker å gå videre med et felles implementeringsprosjekt fordi:
· Det er brukt mye ressurser i prosjektet, og vi bør følge opp raskt for å sikre kontinuitet.
· Vi kan oppnå forankring gjennom Buskerudbyens organer.
· Vi kan få til en mer strategisk og koordinert gjennomføring.
· Vi kan få til felles utviklingsarbeid knyttet til 30-soner i sentrum.
· Vi kan kommunisere felles om hva vi gjør og hvorfor. TØI peker på helhetlig gjennomføring, kombinert med informasjonsarbeid og publisitet, som en sentral suksessfaktor i europeiske byer.

Buskerud fylkeskommune har laget en omforent tiltaksbeskrivelse i samarbeid med kontaktpersonene i kommunene (se vedlegg 3). Det er grovt anslått at dette arbeidet kan koste 4 mill. kr, fordelt på 2027 og 2028 – anslaget er usikkert og avhenger av omfang, fremdrift og hvilke aktiviteter som inkluderes. Partene er enige om at minimum oppstartsbevilgning er 1 mill. kr. i 2027.

I revidert forslag til handlingsprogram (sak 25/26) er det foreslått å prioritere opp fartsgrense-tiltaket fra marginallista til et tiltak som er inne i handlingsprogrammets hoveddel. Det er imidlertid ikke funnet tilstrekkelig med midler til oppstart i 2027 eller gjennomføring av hele tiltaket. I sitt møte 04.09.2026 sluttet administrativ styringsgruppe seg til at det som er foreslått bør tas med i revidert handlingsprogram, og så bør man, blant annet gjennom høstens dialogmøter, vurdere om ubenyttede midler kan omdisponeres til oppstart og gjennomføring av implementeringsprosjektet for fartsgrenser. 

Buskerud fylkeskommune v/Anette Krekling vil informere om prosjektet i møtet.


Sak 24/26 Ubrukte midler satt av til «Pilotprosjekt Vannveien» i handlingsprogramperioden 2022-2025 
Saksframlegg
	 Organ: 
	Møtedato: 
	Saksnr.: 

	Politisk styringsgruppe
	25.09.2025
	24/26

	Administrativ styringsgruppe
	11.09.2026
	31/26

	Fagrådet 
	20.08.2026
	29/26


 
	Saksbehandler: Gert Myhren 
	 
	  Vår dato: 18.09.2026 



Hva saken gjelder
Beslutte om ubrukte midler satt av til «Pilotprosjekt Vannveien» i handlingsprogramperioden 2022-2025 kan omdisponeres til andre formål.

Forslag til vedtak
1. 500 000,- kr som ble satt av til «Pilotprosjekt Vannveien» i handlingsprogramperioden 2022-2025, men står ubrukt, kan omdisponeres til annet formål.
2. Administrativ styringsgruppe beslutter hva midlene skal omdisponeres til.
Alternativt vedtak:
1. 500 000,- kr satt av til «Pilotprosjekt Vannveien» i handlingsprogramperioden 2022-2025 skal inntil videre fortsatt reserveres til et eventuelt pilotprosjekt med ferge.

Bakgrunn
Statens vegvesen følger opp bruken av belønningsmidler, og er i oppfølgingen blant annet opptatt av at midlene blir benyttet til tiltak som bygger opp under belønningsavtalens mål, primært innenfor tildelingsåret. 
Buskerudbyen har i utgangspunktet en praksis med at dersom et tiltak ikke er startet opp i løpet av to år etter at det ble tildelt midler, blir midlene trukket tilbake. Hvis tiltaket fortsatt er aktuelt, kan det få tildelt nye midler på et senere tidspunkt.
Midlene til «Pilotprosjekt Vannveien» ble tildelt gjennom vedtak i politisk styringsgruppe 15.12.2023. Det ble satt av 1 mill. kr. Halvparten av disse midlene ble brukt til et kortvarig pilotprosjekt høsten 2025.
Politisk styringsgruppe fattet 10.10.2025 (e-postbehandling) følgende vedtak angående midler satt av til «Pilotprosjekt Vannveien»:
1. Politisk styringsgruppe er positiv til bruk av Drammenselva og Drammensfjorden som ferdselsåre, og støtter et pilotprosjekt for prøvekjøring med ferge på elva og fjorden.
2. For det skisserte prosjektet med relativt kort varighet gir politisk styringsgruppe sin tilslutning til at 500 000 kroner av midlene avsatt til «Pilotprosjekt Vannveien» kan benyttes.
3. De resterende 500 000 kronene reserveres til et eventuelt fremtidig prosjekt av større omfang, forutsatt at forskningsmidler innvilges og/eller at andre midler fremskaffes slik at forskningsprosjektet er fullfinansiert. Dette er i tråd med de positive vedtakene om økonomiske bidrag fra Buskerud fylkeskommune, Drammen kommune og Lier kommune.  

Buskerud fylkeskommune har stilt spørsmål ved om bevilgningen som er satt av til ferge (500 000,- kr som gjenstår) i tråd med vanlig praksis for midler tildelt tiltak som ikke er gjennomført, nå kan omdisponeres til andre formål. 

Administrativ styringsgruppe behandlet spørsmålet i sitt møte 04.09.2026, og fattet følgende vedtak:
Administrativ styringsgruppe anbefaler at gjenstående midler satt av til «Pilotprosjekt Vannveien» i forrige belønningsperiode, omdisponeres til «Fartsgrensegjennomgang i tettbygd strøk, implementeringsfase» for å muliggjøre oppstart i 2027.
Omdisponeringer av denne størrelsesordenen sluttbehandles vanligvis i administrativ styringsgruppe. Med bakgrunn i at midlene til «Pilotprosjekt Vannveien» kom inn i handlingsprogrammet for 2022-2025 etter initiativ og vedtak i politisk styringsgruppe, løftes denne omdisponeringssaken til politisk styringsgruppe.



Sak 25/26 Revidert handlingsprogram for Buskerudbyen 2026-2029
Saksframlegg
	 Organ: 
	Møtedato: 
	Saksnr.: 

	Politisk styringsgruppe
	25.09.2026
	25/26

	Administrativ styringsgruppe
	11.09.2026
	32/26

	Fagrådet 
	20.08.2026
	29/26


 
	Saksbehandler: Gert Myhren 
	 
	  Vår dato: 18.09.2026 



Hva saken gjelder
Vedtak av revidert handlingsprogram for Buskerudbyen for perioden 2026-2029.

Forslag til vedtak
1. Revidert handlingsprogram for Buskerudbyen 2026-2029 slik det fremgår av forslaget datert 18.09.2026, vedtas.



Bakgrunn
Politisk styringsgruppe vedtok handlingsprogram for Buskerudbyen 2026-2029 i sitt møte 18.09.2025. Handlingsprogrammet var basert på søknaden om belønningsmidler for perioden 2026-2029, sendt sommeren 2025. 
Statsbudsjettet for 2026 signaliserte at Buskerudbyen ikke ville få like mye i belønningsmidler som det var søkt om. Politisk styringsgruppe vedtok i sitt møte 20.02.2026 prinsippet for revisjon av handlingsprogrammet dersom Buskerudbyen skulle få færre belønningsmidler enn det var søkt om, i tråd med signalene i statsbudsjettet.
Samferdselsdepartementet sendte tilbud om ny belønningsavtale til Buskerudbyen 05.05.2026. Tilbudet var som signalisert i statsbudsjettet. Statens tilbud ble behandlet politisk i kommunestyrene og fylkestinget i juni 2026, med godkjenning hos alle partnerne. Ny belønningsavtale ble signert 1. juli 2026. 

Endringer i revidert handlingsprogram

Tilpasning til inngått belønningsavtale
I tråd med vedtak i politisk styringsgruppe 20.02.2026, sak 03/26, er det som ble omtalt som «prinsipp 1» for revisjon av handlingsprogrammet lagt til grunn. I søknaden om belønningsmidler ba Buskerudbyen om 25 mill. kr (2025-kroner) ekstra per år til drift av kollektivtilbudet. Dette fikk man ikke. Som en følge av dette, er handlingsprogrammets beløp til drift av kollektivtilbudet redusert med 25 mill. kr (2025-kr). 

Inngått belønningsavtale for 2026-2029 er i samme størrelsesorden som avtalen for 2022-2025, men prisjustert. Mens man i 2025 fikk 121,8 mill. kr (2025-kroner), får man i 2026 124,9 mill. kr (2026-kroner). Dette innebærer en prisjustering på 2,5 %. I revidert handlingsprogram er det derfor lagt til grunn en prisjustering på 2,5 % for alle tiltaksområder. Det er gjort avrundinger slik at summen blir 124,9 mill. kr (2026-kr) i året. I belønningsavtalen står det at det årlige beløpet vil bli prisjustert også kommende år.

I tillegg til at prinsippet vedtatt av politisk styringsgruppe er lagt til grunn, er det gjort noen justeringer innenfor tiltaksområde 5: Kunnskapsgrunnlag og aktiviteter basert på status etter at halve 2026 er tilbakelagt:
· Kontinuerlig RVU/Tilleggsutvalg RVU: Her ligger det an til at behovet blir litt mindre enn antatt. Statens vegvesens nye avtale om gjennomføring av reisevaneundersøkelse gjør at kostnadene blir litt lavere enn forutsatt. Dette gjør at midlene satt av i 2025 også strakk til å dekke noen av 2026-kostnadene. 
· Ulykkesregistrering inkl. systematisering og analyse: Registreringen CyWalk i regi av TØI avsluttes i juni 2027. Midlene som var satt av i 2025 var tilstrekkelige til å betale for den gjenstående perioden. Midlene satt av til tiltaket i 2026 og 2027 (300 000 per år) er derfor tatt bort.
· Mikroforum - nettverk og nasjonal møteplass var et forum som ble ledet av TØI, men ble lagt ned. Midlene satt av til å delta i dette er derfor tatt ut av handlingsprogrammet (100 000,- kr per år).
· Undersøke arealutvikling i byområdet. Denne undersøkelsen er gjennomført i første halvår 2026. Beløpet satt av til undersøkelsen er derfor ikke prisjustert i det reviderte handlingsprogrammet.
· Det foreslås å flytte midlene som er kuttet fra tiltakene omtalt over til:
· Fartsgrensegjennomgang i tettbygd strøk, gjennomføringsfase. Prosjektets første fase var utarbeidelse av «Kunnskapsgrunnlag for fartsgrenser i Buskerudbyen» (2026). Nå er det ønskelig å følge opp kunnskapsgrunnlaget gjennom et felles implementeringsprosjekt for økt trafikksikkerhet, bedre forhold for gående og syklende, samt reduserte ulemper fra biltrafikk i nærmiljøet. Tiltaket ligger inne som et marginaltiltak i handlingsprogrammet vedtatt i september 2025. Prosjektet følger også opp den vedtatte nasjonale handlingsplanen for trafikksikkerhet 2026–2029, hvor det er besluttet at Statens vegvesen, fylkeskommunene og storbykommunene skal gjennomgå veinettet og sikre at fartsgrensene er i samsvar med de nye fartsgrensekriteriene. Det foreslås å sette av 480 000,- kr i 2027 og 2028, og 350 000,- kr i 2029 til dette tiltaket. Jf. nærmere omtale av tiltaket som egen sak 23/26. 
· Kampanjer og annen tilrettelegging: Potten til dette tiltaket er blitt tømt hvert år til blant annet kampanjer for å få flere til å sykle med lys i mørket, digitale sykkelkartløsninger (sykkelveier.no) og papirkart med sykkelturforslag (som fortsatt blir etterspurt), støtte til Trygg Trafikks Refleksdagen, bidrag til veldedige organisasjoner med tiltak rettet mot levekårsutsatte (som støtte til Kirkens bymisjons sykkelverksted og reparasjon og utdeling av brukte sykler; kr 50 000,- kr av 2025-midlene), mindre reparasjoner av elsykler i Elsykkelbibiloteket, etc. Det foreslås å øke dette tiltaket fra 200 000,- til 400 000,- kr. Det vil gi rom for at Buskerudbyen kan gjennomføre eller bidra til litt mer tilrettelegging
· Drift av Buskerudbysamarbeidet har fått en litt mindre prisjustering enn den generelle justeringen. 

Omtale av porteføljestyring
Høsten 2025 ble det, etter initiativ fra administrativ styringsgruppe, arbeidet med en forbedret omtale av porteføljestyring i handlingsprogrammet. I sitt møte 12.12.2025 (sak 40/25) ga administrativ styringsgruppe tilslutning til en ny tekst om porteføljestyring som skulle legges inn ved neste revisjon av handlingsprogrammet. Denne teksten er tatt inn nå.

Revidert marginalliste
24.10.2025 (sak 29/25) vedtok administrativ styringsgruppe at det skulle legges inn en revidert og lengre marginalliste i handlingsprogrammet ved revisjon. Bakgrunnen for dette er at den opprinnelige marginallista var i korteste laget. Når tiltak av ulike årsaker ikke blir gjennomført som forutsatt, er det viktig å ha en marginalliste med prosjekter som vil gi god måloppnåelse innenfor Buskerudbyens kriterier, og at det er prosjekter av litt ulik type (hvorav noen er mindre og mulige å gjennomføre relativt raskt). 

Marginallista i handlingsprogrammet er med bakgrunn i dette utvidet, blant annet basert på innspill som kom i dialogmøtene mellom partnerne og sekretariatet våren 2026. 

I dialogmøtene spilte kommunene også inn ønsker om tiltak på fylkesveier. Buskerud fylkeskommune legger vekt på at de skal gjøre en helhetlig vurdering og prioritering av tiltak på det fylkeskommunale veinettet. Det er derfor tiltakene fylkeskommunen prioriterer på fylkesveinettet som er lagt inn på marginallista.

Tekstlige endringer i handlingsprogrammet
Teksten i handlingsprogrammet er gjennomgått og justert der den var blitt feil/utdatert. I tillegg er teksten justert slik at den samstemmer med prioriteringene i det reviderte handlingsprogrammet.

Intern togavtale for Buskerudbyen
Jf. sak 22/26 over, har Buskerud fylkeskommune bedt om at Buskerudbyens organer tar stilling til om 5 mill. kr i året skal omdisponeres fra billigere billettpriser for buss til en togavtale som gir lik pris for buss og tog for reiser internt i Buskerudbyen. 

Med bakgrunn i at administrativ styringsgruppe har gitt tilslutning til en slik omprioritering, er den innarbeidet i forslaget til revidert handlingsprogram som politisk styringsgruppe skal ta stilling til. 

Forslag til revidert handlingsprogram er vedlagt (vedlegg 4).

Undersøkelse av arealutvikling i Buskerudbyen
Arealbruk og arealutvikling er et viktig langsiktig virkemiddel i Buskerudbysamarbeidet. Til grunn for samarbeidet ble det i 2013 utarbeidet en areal- og transportplan for byområdet. 
Buskerud fylkeskommune har hatt ansvar for en utredning av hvordan arealbruken har vært i Buskerudbyen siden areal- og transportplanen ble vedtatt i 2013. Asplan Viak har vært utførende konsulent. Arbeidet er dokumentert i en egen delrapport (vedlegg 5). 
Arealutvikling 2013-2025
Analysen gir et noe sammensatt bilde av arealutviklingen fra 2013:
· Det har vært boligvekst i prioriterte utviklingsområder (knutepunkter), særlig i byene.
· Det har vært betydelig vekst i den delen av tettstedsområdene som ligger utenfor prioriterte utviklingsområder, noe som bidrar til byspredning. 
· Samtidig har det vært betydelig vekst utenfor tettsteder, noe som gir mer spredt utbygging. 
· Vekst i arbeidsplasser viser en positiv trend hvis man legger til grunn ABC-prinsippet, der arbeidsplassintensive virksomheter i økende grad lokaliseres sentralt, mens arealkrevende virksomheter flyttes ut av sentrale områder. 
· Lokaliseringen av bolig- og befolkningsveksten ligger langt unna målet i ATP Buskerudbyen på 80% innenfor prioriterte vekstområder.  

Det er verdt å merke seg at det er en treghet i arealutviklingen. En del av utviklingen bygger på planer vedtatt før 2013, og viderefører derfor en arealstrategi som ikke nødvendigvis er i tråd med ATP Buskerudbyen. 
Fremtidig arealutvikling iht. kommunenes planer
For å få et bilde av fremtidens arealutvikling, ble det også gjort en analyse av endringer i kommunenes planer etter 2013. Det er gjort en sammenligning av kommunenes arealplaner fra 2013 med gjeldende plan i 2026. Kartleggingen, som er gjort ved hjelp av GIS, viser:
a) en oversikt over utbyggingsarealer som har kommet inn i kommuneplanens arealdel etter vedtaket av areal- og transportplanen i 2013, og som ikke er i tråd med føringene i planen (nye arealer).
b) en oversikt over utbyggingsarealer som la til rette for utvikling som ikke var i tråd med areal- og transportplanen, og som er tatt ut av kommuneplanen etter 2013 (planvask). 
Kartleggingen viser at det fortsatt legges til nye utbyggingsområder utenfor tettstedene. 
Det er flere eksempler på arealer til utbyggingsformål (bebyggelse og anlegg, samferdsel og teknisk infrastruktur) som ligger utenfor tettstedet slik det var i 2013, og som er lagt inn i kommuneplanene etter vedtaket av areal- og transportplanen i 2013. Kartleggingen viser at det finnes slike arealer i alle kommunene. De ligger typisk rett utenfor tettstedsgrensene, og kan slik sett være en naturlig videreføring av eksisterende boligfelt. De vil likevel innebære en utvidelse av det bebygde arealet i Buskerudbyen. 
Videre arbeid med arealutvikling i utredningen
I den pågående utredningen vil det bli beregnet trafikkarbeid for to arealscenarier:
· «Som før»: Videreføring av tendensen i arealutviklingen fra 2013 til i dag
· Forsterket arealpolitikk som holder seg til prinsippene i vedtatt areal- og transportplan for Buskerudbyen

Arealbruken er svært viktig for hvor stort transportbehov som skapes, og dermed for hvor mye bilkjøring det blir. Men utviklingen skjer langsomt, og i utredningens tidsperspektiv fram til 2040 vil ikke utslaget av arealpolitikken på transportarbeid og reisemiddelfordeling bli stort. Arealpolitikken kan imidlertid bety mye for andre aspekter ved by- og samfunnsutviklingen.
For å få tydeligere fram hva lokalisering betyr for bilbruken, henter vi ut fra transportmodellen hvor stort trafikkarbeid (antall kjørte kilometer med bil) det er per innbygger i ulike deler av Buskerudbyen. Dette illustrerer forskjellen mellom ulik boligbeliggenhet og hvor mye transportarbeid som skapes.
Handelsanalyse
For å bedre kunnskapsgrunnlaget knyttet til lokalisering av handel, blir arealanalysen supplert med en analyse av handlemønsteret i Buskerudbyen. Handelsanalysen vil gi kunnskap om utvikling i handel over tid, blant annet om sentrumshandelen har holdt stand, eller om handel har forflyttet seg til kjøpesentre. Videre vil den gi kunnskap om handelslekkasje, internt mellom kommunene i Buskerudbyen og mellom Buskerudbyen og nabokommuner.
Buskerud fylkeskommune v/Knut Iver Skøien informerer i møtet.

